钦定古今图书集成/方舆汇编/职方典/第1070卷 > 延平府部纪事
## 钦定古今图书集成/方舆汇编/职方典/第1070卷 > 延平府部纪事

《府志》：“唐黄巢倡乱，拥兵破闽，沙莽为盗区。崇安镇将
邓光布率兵御之，误中流石死。”

唐曹朋字仲益，固始人。中和中，以汀州司录摄沙县。
乾符初，与崇安镇将邓光布协谋，徙县治于沙坡，其
子孙附籍于沙。光布字明远，亦固始人。率众御黄巢，
中流矢死，沙民立祠祀焉。

《五代史李景传》：景分延平、剑浦、富沙三县，置《剑州
府志》：“后唐李存礼，庄宗母弟。同光三年乙酉，封王国
于薛。寻值郭从谦之乱，匿走他国。过延平，乐山水之
佳而留焉。庐小洛坑口，病且革，罄囊金以赈贫乏，因
出所授封诰以示人，人始知之。”

葛宫字公雅，江阴人。皇祐间，知州事。土豪彭孙聚党
依山泽为盗，宫遣沙县尉许抗谕之，贼遂降。延溪山
多产铜、银，吏挟奸罔利，岁课不登。宫一变法，岁羡馀
六百万。三司使闻于朝，宫不居其功。

宋建炎末，邻寇俞胜犯境，罗先锋义明率乡兵御之。
绍兴元年，建寇范汝为乱于沙，韩世忠等讨平之。是
年六月，蠲建、剑、汀州、邵武军租。十二月，广贼袭富等
围南剑州。

二年四月，释福建诸州杂犯罪以下囚。七月，悉蠲福
建诸州被兵之家田税。八月，顺昌县贼余胜等作乱，
通判南剑州王元鼎捕杀之。

宋德祐二年，益王、广王入闽，时黄万石降元，以尝为
福建漕使，欲取全闽为己功，汀、建诸州方谋从万石
送款，闻二王至，复闭门以拒万石。南剑守臣林起鳌
遣军逐之，万石败走，其将士多来归，兵势稍振。八月，
以王积翁为福建提刑招捕使，兼知南剑州，备御上
三郡。九月，元阿剌罕寇建宁府，执守臣赵崇鐖，积翁
弃城去，走行都，遣人纳款于元。十一月，元军寇福州，
积翁为内应，遂与知州王刚中以城降元。元军引还，
留潜悦友为福州宣慰使，积翁副之。

元至元十五年四月，中书省臣言：“唆都军士扰民，故
南剑等路民复叛，及忙古带往招徕之，民始获安。”诏
以忙古带仍行省福州。是年，镇守南剑路万户吕宗
海窃兵亡去，诏追捕之。

十六年，伪知县邓仕明寇将乐，军民总管吴林清克
之。九月，北团萧良全砦山啸聚，吴林清平之。

十八年，清流贼火星挟“女将军”寇将乐，吴林清计歼
之。

二十五年，泰宁贼江海寇将乐，吴林清剿之。

至正十二年，临川贼邓忠侵将乐，邵武路总管吴按
摊不花却之。

明洪武元年，汀寇金子诚攻陷将乐，武臣朱平章克
复之。

正统十三年十月，沙、尤贼邓茂七寇城，指挥杨华、千
户徐昇计却之。

十四年，沙尤馀党吴器古、杨胜圭流劫将乐，义民余
士荣计捕之。

十七年，沙寇邓留孙复攻陷尤溪，旋克复之。

嘉靖二年正月二十八日，“汀寇”自城西北隅攻入，邑
人逃窜不及，大被残害。

三十九年，反兵流劫附近各乡，义兵严春、王臭等御
之，被杀死，城外居民大遭荼毒。是年七月，上杭贼流
劫隆荫都余家坪地方，义兵周长战死。大帽山贼流
劫永康都水口地方，寻退归化紫云台，延平卫官军
追至，败绩。十二月十九日，程乡贼首陈绍禄攻城，营
于南郊五马山，民心惶怖。知县余一中危之，出帑金
赂而不去。民纵火焚南郊，复移营于水南，募东西、北
三隅义兵与战于三华桥。贼中矢死者多，乃引去。所
过乡都，焚掠如赭，杀伤男女甚众。嗣是扰攘无宁岁，
隆庆间方息。

四十年，山寇苏阿普、傅诏五等聚众攻掠沙县、尤溪、
永安、大田，火焚城外民房以千计。是年又掳掠顺昌、
将乐，郡守周贤宣计剿之，馀党遣林天赠谕降。贼方
平后，复流劫万安等都，延平卫正千户王堂领军剿
御，贼袭之，王堂死，复流劫光明等都，本所军人骆浩、
义兵杨观战死于永吉都前溪村。

嘉靖壬午以后，尤溪郑新集党行劫，分守蔡潮同知
府陈能首尾夹攻，得其首领，贼遂潜。

四十三年，永安县人刘永祖乘世乱，乃造妖言，云：“世
将大水，当迁家以避之。”又自称“汉高祖之后当有天下”，于是从之者几四千人，遂结寨于集峰之顶，阴署
官号，分立部曲，潜通三涂，勍贼为援，欲以图为不轨，
后为军门谭纶歼之。

隆庆二年八月，蛟湖都民孙赛奴称乱，千户唐焕、许
名威，百户谢应辉、郑印领军逐而走之。后赛奴就擒，
馀党俱毙于狱。

王世懋《闽部疏》“上四郡大都山郡，路皆逐溪行，溪中
无石子而皆巉岩大石，险恶百态，故其地有怒舟而
而无怒马，舟多三板薄装，延津而下，才有官舟纡行，
矛戟间有触立碎，而长年狎习，终不令败。每当急滩
一泻，目不及瞬，亦一快事也。闽西诸郡，大都两山壁
立，中行一水亡问巨川细流，中皆悍滩怒石，撞击澎”
湃。其旁隙地，壅为川亩，千塍百圩，仅如盘盂。久行登
顿，山麓忽开，瞥见旷土漫川，柳塘桃坞，便似游子还
乡。

福、延之间，建溪之阴为尤溪口。入可四十里，有山童
如钢铁出焉，其阳有民居十馀户。舟人云：“山氓凿得
铁，即可渡水北，铁乃可炉。经宿不迁，铁不可锻。”余始
不然，再问知果尔。政自难解。

闽中水碓最多，然多以木柜运轮不驶，急溪中壅激
为之则佳。顺昌人作纸家，有水碓，至造舟急滩中，夹
以双轮如飞，春声在舟。余戏谓：“此洞庭贼杨么故制
耶。”

山田薄无粪，农家烧山茅，候雨至，入田中为粪，以故
入春则山山皆火。舟中夜望山烧为奇。《陆遇行》烧山，
皆童而黑，殊乏景趣。

闽中大都气煖，春花皆先时放，方二月下旬，已见踯
躅。每肩舆行山径中，乔松灌木，互相掩暎。绿波外扬，
丹崖内耸，鹧鸪啼昼，画眉弄舌，殊不知巾车为苦。
《府志》：“宋崇宁二年春，沙县有异鸟集陈正敏舍。明年
巢天王院，如婴儿声。僧恶甚，探巢得一雏，烹而食之。
是岁正敏丧父，邻居人与寺僧死者数十。或云即贾
谊”所赋《鹏鸟》也。

宋政和间，沙县叶隆吉家瑞花生于庭，状如牡丹，红
莹不谢。建炎中，隆吉第进士，衣锦归，名其堂曰“瑞花。”
宣和五年春，顺昌县交溪廖懋以奉议大夫致政家
居，役夫解柿木为薪，木，中有文曰“圣元天何”四字，字
体端楷，黑色莹然。